C 484/18
LT
Europos Sąjungos oficialusis leidinys
2022 12 20
Išvados dėl skiepijimo kaip vienos iš veiksmingiausių ligų prevencijos ir visuomenės sveikatos gerinimo priemonių (2022/C 484/05)
Įvadas
Skiepijimas laikomas viena iš veiksmingiausių visuomenės sveikatos priemonių vykdant infekcinių ligų prevenciją ir mažinant jų žalingiausią poveikį.
Skiepijimas svarbus ne tik vaikams, bet ir viso gyvenimo perspektyvoje.
Vakcinų sukūrimas pakeitė medicinos istoriją ir turėjo didelį poveikį visuomenės sveikatai.
Skiepijant buvo užkirstas kelias daugeliui ligų, taip sumažinant sveikatos priežiūros sistemoms tenkančią naštą ir užkertant kelią maždaug 3,5–5 mln. mirčių per metus (1).
Raupų atveju ši liga dėl skiepijimo net buvo išnaikinta.
Tačiau šiandien skiepijimas tapo savo paties sėkmės auka.
Kai kurie žmonės nebemato infekcinių ligų, kurių nebėra dėl skiepijimo programų, poveikio, todėl nemažai žmonių gali net abejoti dėl skiepijimo svarbos.
Skiepijimo aprėpties rodikliai daugelyje regionų visoje ES yra gerokai mažesni už rekomenduojamą lygį.
Tokiomis aplinkybėmis infekcinės ligos gali lengvai atsinaujinti.
Kaip vieną iš pavyzdžių galima paminėti pastaraisiais metais tam tikrose Europos šalyse išplitusią tymų epidemiją.
Per pastaruosius keletą dešimtmečių žmonių noras gauti saugių, veiksmingų, rekomenduojamų ir prieinamų vakcinų sumažėjo.
Pasaulio sveikatos organizacija (PSO) skiepų vengimą laiko viena iš 10 didžiausių grėsmių pasaulio sveikatai.
Be to, ši problema skiriasi priklausomai nuo konteksto, šalies ir atitinkamos vakcinos rūšies, todėl ji yra ypač sudėtinga.
Nėra vieno visiems tinkamo sprendimo, be to, reikia tvarių pastangų gerinti dialogą su piliečiais, suprasti jų susirūpinimą ir parengti specialiai pritaikytas skiepijimo strategijas, taip pat vykdyti tikslines komunikacijos kampanijas.
COVID-19 pandemija dar labiau išryškino šio klausimo mastą ir aprėptį.
Skiepų nuo COVID-19 vengimą iš esmės lėmė įvairūs veiksniai, daugiausia susirūpinimas dėl vakcinų saugumo ir veiksmingumo suvokimo.
Nors kai kuriose ES valstybėse narėse įgyvendinus skiepijimo nuo COVID-19 kampanijas skiepijimosi rodikliai nebuvo labai aukšti, kai kuriose Europos Sąjungos dalyse pasiekta įspūdingų rezultatų.
Kalbant apie teigiamus aspektus, pandemija taip pat paskatino parengti keletą svarbių sprendimų ir priemonių, kuriais jau dabar galime pasinaudoti.
Padaryta didelių pakeitimų, pavyzdžiui, skaitmeninimo srityje, renkant duomenis ir jais keičiantis ES lygmeniu, taip pat sukurtas ES skaitmeninis COVID pažymėjimas – tai svarbus žingsnis nustatant pasaulinį standartą, kuris yra visuomenės sveikatos priemonių, skirtų pandemijos plitimui suvaldyti, dalis.
ES vakcinų nuo COVID-19 strategija (2), po kurios įsteigta Pasirengimo ekstremaliosioms sveikatos situacijoms ir reagavimo į jas institucija (HERA), taip pat yra svarbus žingsnis į priekį užtikrinant medicininių atsako priemonių, pavyzdžiui, vakcinų ir terapinių vaistų, kūrimą, įsigijimą, pirkimą ir platinimą ES lygmeniu.
Kitas ne mažiau svarbus laimėjimas – sukurta Europos sveikatos sąjungą, kuria siekiama sustiprinti pagrindinių agentūrų pasirengimą krizėms ir reagavimą į jas.
(1) https://www.who.int/health-topics/vaccines-and-immunization#tab=tab_ (2) Dok.
COM/2020/245 final.